**Izgradnja veština za borbu protiv visokotehnološkog kriminala**

**Studija slučaja „Ko sam ja?”**

**1. „Ko sam ja?”**

1.1

Policija u zemlji A počela je da dobija mnogobrojne pritužbe građana u vezi sa čudnim slučajevima nagradnih igara koje preko društvenih medija organizuju dobro poznati brendovi, a nagradne igre se odnose na razne trgovinske oblasti. Nagrade su različite i teško im je odoleti, a kreću se u rasponu od kupona za veliki popust u prodavnicama do najnovijih mobilnih telefona ili skupih laptopova. Igre se organizuju na društvenim mrežama tako što na popularnim kanalima za opštu komunikaciju marketinški timovi brendova postavljaju oglase za igre i navode iznose nagrada, pozivajući sve koji su zainteresovani za učestvovanje da pritisnu link koji će ih odvesti na kanal društvene mreže posvećen toj igri. Stotine, čak i hiljade ljudi odazovu se tom pozivu i svi oni preko tog linka počinju da učestvuju u igri.

1.2

Posle nekih manje ili više uobičajenih pitanja koja su predstavljena kao kratki kviz na kanalu igara, uz plaćanje malog iznosa na ime naknade za učešće u igri, učesnici počinju da dobijaju obaveštenja o tome da su dobili nagradu i da zbog toga treba da dostave svoje lične podatke. Umesto da se jave na neki telefon ili da šalju imejl odeljenju za dobitnike nagrada, postupak je pojednostavljen u tom smislu da je dovoljno da nagrađena lica samo fotografišu prednju i zadnju stranu svoje lične karte ili pasoša i to tako da se vidi da upravo oni drže tu ispravu u rukama, što će biti dovoljno za pozitivnu identifikaciju i preuzimanje nagrade, sve dotle dok se svi lični identifikacioni podaci jasno vide i dok je lice osobe koja drži ispravu u ruci i sama fotografija na dokumentu podjednako jasna i prepoznatljiva. Nagrade su bogate, pitanja su jednostavna, svako pobeđuje, pa stotine i hiljade ljudi s radošću šalje fotografije na kojima su prikazani oni sami kako drže u rukama neku svoju ličnu ispravu.

1.3

Međutim, nešto ipak ne funkcioniše kako treba. Srećni dobitnici, iako su u potpunosti postupili po uputstvima koja su dobili, ne dobijaju nikakve veze od odeljenja za dobitnike nagrada, niti im redovnom poštom stižu nagrade. Dani prolaze, a pitanja je sve više. Neki od dobitnika nagrada počinju da se brinu zbog toga što su tek tako poslali svoje lične podatke i počinju da proveravaju svoje bankovne i druge finansijske račune. Međutim, čini se da je sve u savršenom redu: ni jedan jedini cent nije ukraden niti je neovlašćeno prenet na neki drugi račun. Počinju da proveravaju i druge usluge koje koriste i čini se da je sve u redu. Ništa se nije promenilo.

Situacija počinje da deluje frustrirajuće. Ništa nije ukradeno niti uzeto, ali nagrade nisu uručene. Šta je to moglo da pođe po zlu? Da bi to ustanovili, dobitnici nagrada počinju da zovu sedište „Brenda”, kompanije čiji je logotip korišćen u igri a koje se nalazi tu, u njihovoj zemlji, i da se raspituju šta se događa.

1.4

Odeljenje za rad sa klijentima „Brenda” odmah odgovara na pozive ljudi koji se predstavljaju kao dobitnici nagrada: „Žao nam je, ali mi sada ne organizujemo nikakvu nagradnu igru. Isto tako, kada se takva igra organizuje, to se radi u skladu sa odgovarajućim zakonima zemlje A koji uređuju pitanje igara na sreću i jemče zaštitu podataka o ličnosti, što znači da naša kompanija nikada ne bi zatražila da neko javno izloži svoje lične isprave.”

Dobitnici nagrada počinju da shvataju da su na neki način prevareni, ali nije jasno kako i zašto. Svi bankarski i drugi računi su im ostali nepromenjeni i ništa ne nedostaje. Zasad se čini da su pokupljeni samo njihovi lični podaci i ništa više. Ipak, „dobitnici nagrada” su ljuti zato što nisu dobili nagrade, a neko je došao u posed njihovih ličnih podataka i, što je gore, fotografija na njihovim ličnim ispravama. Oni traže odgovore i mediji počinju da obraćaju pažnju na sve to.

Policija započinje prethodnu istragu.

**2. Prati podatke**

2.1

Policija shvata da su sada hiljade građana zemlje A učestvovale u nekoj verziji nagradne igre. Navodni organizatori su različite kompanije, domaće ili strane, ali sve one su na neki način bazirane u zemlji A. Proveravaju se bankovni i drugi finansijski računi ili imovinske knjige i vidi se da stvarno ništa ne nedostaje. Društvene mreže koje su korišćene imaju sedište i u zemlji i u inostranstvu. Čini se da nema nikakvog pravila u vezi s tim igrama, osim da su mreže morale biti popularne. Razaslati su zahtevi mrežama da odgovore na neka pitanja i preduzmu određene radnje. Policija počinje da dobija rezultate i pojavljuju se prvi tragovi. Davaoci internet usluga su sada uključeni u istragu. Određene policijske akcije počinju da donose rezultate. Identifikovani su prvi osumnjičeni.

2.2

Tužilaštvo i sud su izdali određene naloge da se primene izvesne procesne mere i tu su već učinjeni neki koraci. Počinje prikupljanje dokaza u standardnom ili elektronskom obliku. Gradi se osnov sumnje da je počinjeno krivično delo. Dokazi i saslušanja pokazuju da jedna grupa ljudi koji ne moraju nužno biti međusobno povezani plasira informacije o nagradnim igrama ili na originalnim ili na lažnim medijskim kanalima brendova. Pristup originalnim kanalima omogućen je zahvaljujući tome što su nezakonito pribavili podatke neophodne za lobovanje. Kada koriste lažne kanale, služe se kopijama originalnih logotipova oznaka brendova. Podaci o ličnostima koji su dobijeni na prevaru u suštini predstavljaju robu. Prodaju se na „tamnom tržištu” u zemlji A licima koja plaćaju između 15 i 50 evra po fotografiji, zavisno od njenog kvaliteta. Novac se uplaćuje ponekad na bankovne račune, a ponekad se u te svrhe koristi kriptovaluta.

**3. Pratite novac**

3.1

Dobijaju se dodatne informacije. Identifikuju se naredni osumnjičeni u lancu i na osnovu naloga tužilaštva ili suda preduzimaju se dodatne mere i radnje. Te radnje i mere koje se preduzimaju radi prikupljanja dokaza počinju da donose rezultate. Elektronski dokazi i saslušanja pokazuju da se podaci o ličnostima koji su kupljeni na „tamnom tržištu”, u stvari koriste za otvaranje platnih računa kod kompanije za onlajn plaćanja sa sedištem u zemlji B, koja inače podržava dobrovoljnu saradnju (sa organima reda). Platni računi se otvaraju na ime lica čije se lične isprave i fotografije u te svrhe koriste. Fotografija je jedan od uslova za otvaranje tog računa. Dalja istraga pokazuje da na novootvorene račune u roku od 24 do 48 sati biva uplaćen depozit u iznosu od 1.000 evra, i da je svaki depozit uplaćen u kriptovaluti. Budući da se koriste hiljade računa, počinje da biva jasno da je reč o prometu velikih količina novca.

3.2

Dalja istraga pokazuje da onlajn platni računi u zemlji B imaju vezu sa računima kod jedne onlajn kladionice u zemlji C, a ta kompanija ne podržava dobrovoljnu saradnju. Čini se da se ista imena i iste lične isprave koriste za otvaranje onlajn kladionačarskih računa u zemlji C. Dodatne istražne radnje pokazuju da vrlo brzo nakon što na račun u zemlji B legne hiljadu evra, taj novac biva prebačen na kladioničarski račun u zemlji C. Prenosi se ceo iznos sredstava, što znači da ništa od novca ne ostaje u zemlji B nego se sav novac prebacuje u zemlju C.

Primenjuje se naredna grupa istražnih radnji i rezultati ukazuju na to da se novac zaista uplaćuje na račune u zemlji C, ali tamo ne ostaje dugo. U roku od 24 do 48 sati on se ponovo vraća na račune sa kojih je obavljena početna uplata na račune u zemlji C. Posle tog transfera zatvaraju se računi u onlajn kladionici i trajno se brišu.

**4. Prati vođu**

4.1

Istraga se sada ponovo usmerila ka zemlji B i računima otvorenim kod kompanije za onlajn plaćanja. Na svim računima sa kojih su uplaćeni početni ulozi (za račune u kladionici) i koji su u međuvremenu ispražnjeni, sada se ponovo nalazi po 1.000 evra na ime „dobitnika nagrada” iz zemlje A.

Dalja analiza dokaza pokazuje da su u kratkom roku izvršene transakcije između računa za onlajn uplate i, ovog puta, bankovnih računa pojedinaca u zemlji A. Transfer je izvršen u celosti tako da je svaka transakcija obavljena na 1.000 evra. Po završetku te transakcije računi su zatvoreni i izbrisani na platformi u zemlji B. Policija iz zemlje A nastavlja istragu. Prikuplja dodatne informacije i dokaze iz kojih se vidi da postoji izvestan broj pojedinaca u zemlji A koji dobijaju novčane uplate iz zemlje B. Čini se da postoji izvestan nivo koordinacije među njima jer svi oni istog dana ili odlaze u banku ili povlače novac sa bankomata, i to u gotovo identičnim svotama.

4.2

Ono što se čini posebno zanimljivim jeste to što sa nekih računa nije povučen sav novac, već na njima ostaje 5–10% uplaćenog iznosa. Međutim, komunikacija među pojedincima se na neki način odvija i dalje zato što ta vrsta akcije traje ili dok sav novac ne bude povučen ili dok na računu ne ostane određeni procentualni iznos.

Policija nastavlja istragu. Dobija dopunske naloge tužilaštva i suda i određuje dan za pokretanje terenske akcije. Tokom te terenske akcije hapsi jedan broj lica i pribavlja elektronske i obične dokaze. Čini se da nije zaplenjeno mnogo novca. Zapisnici sa saslušanja pokazuju da osumnjičeni koriste društvene mreže i usluge *VOIP* kako bi stupili u kontakt s nekim licem iz zemlje E. Neke poruke pokazuju da osumnjičeni očekuju da predaju gotovinu tom licu ili onda kada ono stigne u zemlju A ili kada oni budu putovali u zemlju E, koja je u susedstvu zemlje A.