Lekcija 2.1 Digitalni i elektronski dokazi

|  |  |  |
| --- | --- | --- |
| Lekcija 2.1 Digitalni i elektronski dokazi | | Trajanje: 90 minuta |
| **Potrebni resursi:**   * Lični računar, odnosno laptop opremljen softverskim verzijama koje su kompatibilne s pripremljenim materijalom * Pristup internetu (ako je omogućen) * *PowerPoint* ili neka druga prezentacija * Primeri kompjuterskog hardvera (ako su dostupni)\* * Primerak Vodiča Saveta Evrope za elektronske dokaze * Primerak elektronskih dokaza koji su pročitani tokom pripreme za ovaj kurs * Štampani primerci dopunskih priloga uz Vodič koji se koriste u ovoj sesiji   \* Preporučuje se da predavač nabavi različite delove kompjuterskog hardvera kako bi ih koristio tokom ove sesije. Trebalo bi obuhvatiti one delove koji sadrže dokaze i one delove koji ne sadrže dokaze, kao što su punjači, kablovi i drugo. Potom se ti delovi mogu dati u ruke polaznicima i zapitati svakog od njih da li taj komad opreme koji drže u ruci može da sadrži ili ne može da sadrži elektronske dokaze. Važno je da se tokom sesije naglasi da pored elektronskih dokaza, delovi opreme mogu da sadrže i tradicionalne dokaze, kao što su otisci prstiju ili DNK. Na slajdovima od 18 do 42 prikazani su i opisani uređaji koji treba da pomognu predavaču tamo gde nije bilo moguće obezbediti fizičke dokaze za kurs. Predavač može jednostavno da ne prikaže te slajdove ako su ti delovi uređaja obezbeđeni ili ih može koristiti kao dopunski materijal. | | |
| **Svrha sesije:**  Svrha ove sesije jeste da se sudijama i tužiocima omogući da steknu znanje o pitanjima koja se odnose na elektronske dokaze, kao što su razne vrste dokaza s kojima će se susretati u svome radu, način na koji se ti dokazi prikupljaju i na koji se njima rukuje tokom istrage i na koji se iznose u krivičnom postupku. Takođe će im se omogućiti da saznaju nešto više o izazovima na koje će naići kada treba prikupiti takve dokaze iz drugih jurisdikcija. Pored toga, na kratkoj sesiji na kojoj će biti izneti osnovi digitalne forenzike govoriće se o tome kako sa zaplene dokaza preći na elektronske dokaze, njihovo ispitivanje i prezentiranje. Nivo podrobnosti znanja koji je polaznicima potreban može se razlikovati zavisno od pravnog sistema u datoj zemlji i obima učešća polaznika kursa u istražnoj fazi. | | |
| **Ciljevi:**  Na kraju ove sesije polaznici će biti u stanju da:   * Razmatraju različite vrste elektronskih dokaza; * Rezimiraju ključne tačke Vodiča Saveta Evrope za elektronske dokaze, naročito u vezi s principima zaplene tih dokaza i postupanja s njima; * Identifikuju različite izazove koje predstavljaju forenzika „tajnog sandučeta” i „živih podataka”, kao i podaci iz „oblaka”; * Raspravljaju o prihvatljivosti elektronskih dokaza; * Uporede digitalnu s tradicionalnom forenzikom; * Identifikuju četiri ključne faze ispitivanja u sklopu digitalne forenzike. | | |
| **Uputstvo za predavača**  Sesija o elektronskim dokazima skraćena je u ovoj verziji kursa i polaznicima je pripremljen materijal koji bi trebalo da pročitaju pre početka kursa. Predavač može da ukratko proveri znanje polaznika na samom početku sesije kako bi video da li je pripremni materijal bio od koristi. To bi se moglo odvijati u vidu kviza. Sadržaj pripremnog materijala predstavljen je polaznicima na različitim oblicima uređaja koji mogu sadržati elektronske dokaze. Predavač takođe može razmotriti mogućnost da nabavi razne elektronske uređaje od kojih neki mogu sadržati elektronske dokaze. Ako se ti uređaji podele polaznicima na početku sesije, kako bi ih oni predavali iz ruke u ruku i komentarisali, to će omogućiti da se proceni u kojoj su meri polaznici usvojili informacije iz pripremnog materijala. Kao i kada je reč o drugim sesijama, i ova sadrži dodatne informacije u napomenama ispod slajdova koje služe kao pomoćno sredstvo za predavača.  Slajdovi koji čine pripremni materijal spremljeni su za predavača, koji ih može iskoristiti kako bi pojačao efekat informacija datih na sesiji ili kako bi ih prikazao dok bude odgovarao na pitanja. Nije zamisao da se ti slajdovi koriste kao glavno nastavno sredstvo tokom predavanja.  U lekciji o pretraživanju i zapleni elektronskih dokaza postoje dodatne informacije. One se kreću u rasponu od pripreme i planiranja do opreme koju treba koristiti i stvarne zaplene materijala uz sva razmatranja koja to povlači za sobom. Zavisno od pravnog sistema u zemljama iz kojih dolaze polaznici to će biti u većoj ili manjoj meri zanimljivo. U jurisdikcijama u kojima je unutrašnji pravni poredak zasnovan na precedentnom pravu, sudije nemaju nikakvu ulogu u istrazi ni u bilo kakvim srodnim aktivnostima kao što su pretraživanje i zaplena podataka. Međutim, oni u svakom slučaju moraju da shvate dokaze u trenutku kada im ti dokazi budu predočeni, pa je stoga primereno razmotriti sva ta pitanja. U drugim jurisdikcijama, sudija može imati određenu ulogu u istrazi, a tužioci mogu snositi zakonsku odgovornost za istragu. U takvim slučajevima naročito je važno pitanje pretraživanja i zaplene. Svaki predavač je odgovoran za to da utvrdi kakvu ulogu na tom planu u svojim jurisdikcijama imaju polaznici i da im na odgovarajući način prilagodi nastavni materijal. Predavač takođe treba da razmotri ukupno vreme koje ima na raspolaganju i odluči na koji će deo materijala staviti naglasak, imajući na umu opšti kontekst nastavnih ciljeva, koji čine osnov cele lekcije. | | |
| **Sadržaj lekcije** | | |
| **Brojevi slajdova** | **Sadržaj** | |
| 1−4.  Obavezni slajdovi | Slajdovi na samom početku predstavljaju uvod u sesiju i sadrže agendu i ciljeve sesije. Predavač treba da se postara da oni budu ispravljeni tamo gde se donese odluka da se određeni set slajdova isključi iz razmatranja. | |
| 5−17.  Važni slajdovi | U ovim slajdovima navedene su definicije dokaza i elektronskih dokaza. U izvesnoj meri ti slajdovi treba da posluže i kao podsetnik na informacije sadržane u pripremnim materijalima. U njima se takođe objašnjavaju i neke od osnovnih karakteristika podataka – i navodi se zašto se toliko razlikuje rukovanje elektronskim dokazima od rukovanja drugim dokazima.  Slajd 6. treba da posluži za početak diskusije s polaznicima. Predavač treba da započne diskusiju sa članovima grupe tako što će identifikovati vrste elektronskih dokaza i podstaći polaznike da iznesu šta sve oni znaju o tom pitanju. Predavač potom treba da pobroji sve vrste koje su naglašene na flipčartu ili na beloj tabli. On treba da navede spisak do kraja ako polaznici ne budu sami naglasili sve vrste dokaza. Taj spisak treba da sadrži kako vrste dokaza, kao što su „tajne kutije”, živi podaci, memorija, internet, tako i izvore dokaza, kao što su oni koji su razmotreni u delu kursa koji je posvećen tehnologiji.  Predavač treba da sprovede pripremu za kurs tako što će utvrditi da li postoje neke nacionalne definicije u jurisdikciji u kojoj se obuka odvija i ako postoje, te informacije treba da uvrsti u svoju prezentaciju. | |
| 18−27.  Obavezni slajdovi | Slajdovi u narednim odeljcima bave se Vodičem Saveta Evrope za elektronske dokaze, koji predstavlja važan aspekt obuke.  Ti slajdovi se bave pozadinom elektronskih dokaza i objašnjavaju zbog čega je napisan Vodič. U njima se takođe razmatra kome je taj vodič namenjen i ko – i na koji način – treba da ga koristi.  Ovde se uvode principi elektronskih dokaza. | |
| 28−34.  Obavezni slajdovi | U tim slajdovima se razmatra pet principa elektronskih dokaza, što omogućuje predavaču da svaki od njih objasni i navede njegovu svrhu.  Ti principi bi trebalo da podstaknu određenu diskusiju i postavljanje pitanja. Ako toga ne bude, sam predavač treba da postavlja pitanja polaznicima i sasluša njihove odgovore. | |
| 35−61.  Obavezni slajdovi | Ti slajdovi se bave elektronskim „mestom zločina” i time kako mu treba pristupiti. Postoje odeljci o pripremi, pribavljanju obaveštajnih podataka i stvarnom odlasku u obilazak „mesta zločina” – a objašnjeni su i svi koraci koje tu treba preduzeti. | |
| 62−78.  Važni slajdovi | Ovaj odeljak se bavi elektronskim dokazima. Govori se o vrstama dokaza i o tome u kakvom će se vidu oni pojaviti pred sudijama i tužiocima.  Pravi se razlika između analognog mesta zločina i digitalnog mesta zločina.  Slajdovi potom prelaze na upoznavanje polaznika sa koracima koji se preduzimaju u postupku digitalne forenzike objašnjavajući detalje svakog koraka i ukazujući na to kako se svaki korak nadovezuje na onaj prethodni u prikupljanju i predočavanju elektronskih dokaza.  Na kraju se ukazuje na to kako izgledaju elektronski dokazi i polaznicima se predočavaju vrste dokaza s kojima će se oni sretati u svome radu. | |
| 79−80.  Važni slajdovi | Ovi slajdovi zaokružuju sesiju – rekapitulirajući sadržaj i pružajući polaznicima mogućnost da postave pitanja kako bi im se razjasnilo ono što im je ostalo nedorečeno. | |
| **Praktične vežbe**  Za ovu sesiju predviđena je jedna praktična vežba, u kojoj predavač daje polaznicima mali uređaj ili deo opreme vezane za računare i pušta ih da taj deo opreme drže u ruci – i potom ga predaju jedni drugima, da bi na kraju razgovarali o tome šta je to što ide iz ruke u ruku i da li se to može na bilo koji način upotrebiti u visokotehnološkom kriminalu. | | |
| **Procena/kontrola znanja**  Nije planiran nikakav poseban test znanja niti procena za ovu sesiju. | | |