**UVODNI KURS OBUKE ZA SUDIJE I TUŽIOCE**

1. **PREDLOG UVODNOG KURSA OBUKE U OSNOVNIM CRTAMA**

Ovaj uvodni kurs obuke je važan i neophodan zato što on daje sam temelj znanja sudijama, sudijama sudova za prekršaje i tužiocima u oblasti visokotehnološkog kriminala. Kurs mora biti takav da učesnicima omogući da steknu odlično razumevanje osnovnih pojmova vezanih za visokotehnološki kriminal i druge srodne teme. Ovaj kurs, pre svega, treba da pruži solidan osnov za buduće kurseve, kao što su Napredni kurs i drugi specijalizovani kursevi. Samo da ponovimo, Uvodni kurs mora poslužiti kao jedan od osnovnih gradivnih elemenata za buduće obuke.

Uvodni kurs Obuke o visokotehnološkom kriminalu za sudije, sudije za prekršaje i tužioce, koji traje tri i po dana, treba da bude, kako i sam njegov naziv sugeriše, kurs na kome će polaznicima biti predstavljeni osnovni podaci o temama, pojmovima i pitanjima koja se odnose na visokotehnološki kriminal. Kurs treba na samom početku da zagolica pažnju učesnika, da bi potom u potpunosti zaokupio svu njihovu pažnju i interesovanje. To obuhvata predstavljanje pojmova iz oblasti visokotehnološkog kriminala i, ako je moguće, objašnjenje terminologije koja je presudno važna za razumevanje i poimanje odredaba Budimpeštanske konvencije, lokalnog zakonodavstva i pojmova vezanih za digitalne dokaze i međunarodnu saradnju.

Nije uvrštena sesija o javno–privatnom partnerstvu zato što ona može biti ukratko razmotrena u uvodu u međunarodnu saradnju.

**PRVI DAN**

**9.00 1. UVODNE REČI / PORUKE DOBRODOŠLICE (30 minuta)**

Govornici:

Delegacija EU

Savet Evrope – rukovodilac Projekta

Lokalne/nacionalne vlasti

**9.30 2. SAVET EVROPE U IZGRADNJI KAPACITETA ZA VISOKOTEHNOLOŠKI**

**KRIMINAL (30 minuta)**

***Izlaganje predstavnika Saveta Evrope – rukovodioca Projekta***

Sesija je namenjena tome da se učesnici obaveste o naporima Saveta Evrope u izgradnji kapaciteta za borbu protiv visokotehnološkog kriminala kroz nekoliko projekata. kao što je *Glacy+*.

**10.00 3. UVOD U KURS I UJEDNAČAVANJE POLAZNOG NIVOA**

**(30 minuta)**

***Izlaganje eksperta Saveta Evrope***

Uvod i ujednačavanje polaznog nivoa služe tome da se polaznicima predstave ciljevi obuke i da se sazna šta je to što oni očekuju, kao i šta je to što ih posebno brine kada se nađu u situaciju da se bave predmetima u kojima se radi o deliktima iz oblasti visokotehnološkog kriminala.

Glavni cilj ove sesije jeste da se polaznici upoznaju sa opštim obrisima ovog kursa i njegovim neposrednim i dugoročnim ciljevima. Učesnicima se takođe izlažu osnovna pravila da bi se obuka neometano odvijala.

Ovo je savršen trenutak da se razbije led u odnosu sa polaznicima. Možda im treba omogućiti da ukratko iznesu svoje stavove i izvesne zebnje u pogledu obuke.

Od predavača na ovoj sesiji očekuje se da polaznicima „proda” obuku kako bi njihovu pažnju zaokupio već na samom početku.

**10.30 Pauza za kafu**

**11.00 4. ANKETA PRE POČETKA OBUKE I UPITNIK**

**(30 minuta)**

Učesnicima se deli upitnik kako bi im se pružila prilika da napišu svoja pitanja i iznesu šta je to što ih brine, a eksperti će kasnije tokom kursa odgovoriti na ta pitanja i napomene polaznika. To se odvija uporedo sa prethodnim anketiranjem koje je sprovedeno u vidu prethodnog testa (vreme je ograničeno na 10 minuta) kako bi predavači mogli u opštim obrisima da sagledaju obim znanja učesnika i steknu izvesnu predstavu o tome koliko će daleko moći da idu u prezentiranju svoje teme.

Ovde je priložen uzorak prethodnog testa koji koristimo u obuci specijalista za visokotehnološki kriminal.

**11.30 5. OSNOVI INTERNETA ZA SUDIJE I TUŽIOCE**

**(90 minuta)**

**Izlaganje eksperta Saveta Evrope ili lokalnog predavača**

Ova sesija pruža polaznicima informacije o osnovama računara i interneta. Podseća na uvod u tehničku sesiju, ali je svedena na najosnovnije elemente.

Teme se bave sledećim:

1. Osvežavanje znanja o sastavnim delovima i funkcijama računara;
2. Internet i kako je on nastao;
3. Kako internet radi i koje su njegove funkcije;
4. Usluge i aplikacije interneta.

Mogu se dodati i ostale teme.

Mogu se predstaviti i vizuelna pomagala ili video-zapisi kako bi se bolje objasnilo i ilustrovalo kako funkcioniše internet.

Polaznicima na samom početku sesije mogu biti predstavljene zanimljive činjenice i statistički podaci, kao što je stopa globalnog korišćenja interneta i mobilnih telefona ili način na koji su oni uticali na čitav svet. Te podatke treba predočiti zato što oni mogu poslužiti kao podsticaj za diskusiju i podstaći interesovanje polaznika za temu o kojoj je reč.

**13.00 PAUZA ZA RUČAK**

**14.00 6. OSNOVI VISOKOTEHNOLOŠKOG KRIMINALA (Uvod u**

**visokotehnološki kriminal)**

(90 minuta)

Ova tema sadrži opšti pregled osnova visokotehnološkog kriminala.

Na samom kraju sesije od polaznika se očekuje da se upoznaju sa:

1. Visokotehnološkim kriminalom, osnovnim pojmom.
2. Terminologijom s kojom će se sretati na kursu, kao što su različite vrste podataka *(saobraćaj, sadržaj i podaci o korisniku)*, računarski sistem i mreža, provajder usluga itd. jer će svi ti pojmovi biti relevantni tokom ovog kursa obuke i tokom ostalih budućih kurseva.
3. Vrstama visokotehnološkog kriminala i njihovim globalnim uticajem.
4. Dominantnim pretnjama i izazovima.

Na ovoj sesiji se može diskutovati o konkretnim slučajevima koji su uticali na čitav svet kako bi se podstaklo interesovanje polaznika.

Regionalni slučajevi, ako je takvih bilo, predstavljaju dobar primer koji se može predočiti polaznicima. To je istovremeno i dobra prilika da se stekne predstava o tome kakva je situacija u vezi s visokotehnološkim kriminalom u određenoj zemlji ili regionu u kome se obuka održava.

Praktični primeri takođe mogu biti korisni za bolje razumevanje.

Takođe se preporučuje da se prikazuju video-zapisi o primerima visokotehnološkog kriminala koji su predmet razmatranja u globalnim razmerama i koji su ugrozili nekoliko sektora društva ili čak i same vlade.

Mogu se predstaviti statistički podaci o preovlađujućim vidovima visokotehnološkog kriminala koji utiču na čitav svet, kao što je uticaj visokotehnološkog kriminala na globalnu ekonomiju i bezbednost.

**15.30 PAUZA ZA KAFU**

**16.00 7. BUDIMPEŠTANSKA KONVENCIJA – OPŠTI PREGLED**

**(45 minuta)**

***Izlaganje eksperta Saveta Evrope***

Kratka sesija u trajanju od 45 minuta kako bi se polaznicima u najkraćim crtama predstavio taj ugovor, ukazalo na to čemu je posvećen, ko su njegove strane ugovornice i kakve napore treba da ulože zemlje koje žele da mu pristupe.

Takođe će biti razmotreni materijalni i procesni aspekti tog ugovora, kao i aspekt međunarodne saradnje… **te komponente se takođe mogu integrisati u izlaganje o osnovama visokotehnološkog kriminala i ne moraju se tretirati kao zasebna sesija.**

**16.45 KRAJ PRVOG DANA**

**DRUGI DAN**

**9.00 8. OPŠTI PREGLED DIGITALNIH/ELEKTRONSKIH DOKAZA**

**(90 minuta)**

***Izlaganje eksperta Saveta Evrope***

Cilj je da polaznici utvrde:

1. šta predstavlja elektronske dokaze;
2. vrste elektronskih dokaza;
3. izvore;
4. karakteristike.

Može se razmotriti da se predstavi distinkcija između fizičkih i elektronskih dokaza.

Na toj sesiji biće govora o osnovnim pojmovima kao što su heš (*hash)* vrednosti, očuvanje *RAM*, pronalaženje izbrisanih fajlova itd.

**Video-zapise** koji ilustruju te pojmove takođe bi bilo dobro inkorporirati.

**Praktične vežbe** se mogu sprovesti, kao što je generisanje heš vrednosti, što bi moglo biti zanimljivo polaznicima – jedan od njih to može demonstrirati.

Da bi sesija bila interaktivna, može se primeniti vežba u kojoj će se predstaviti ilustracija ili slika mesta na kome se dogodilo krivično delo, a potom zatražiti od polaznika da identifikuju potencijalne elektronske dokaze.

U tom trenutku primereno je upoznati polaznike sa sadržajem Vodiča Saveta Evrope za elektronske dokaze i to iskoristiti kao polazište kursa iz oblasti elektronskih dokaza.

Ovde se mogu uklopiti i osnovni pojmovi u vezi s prihvatljivošću dokaza.

Mogu se predstaviti statistički podaci koji se odnose na to koliko ljudi koristi računare i koliko sati dnevno oni provode za računarom. To je relevantno kada se naglašava da postoje tone elektronskih dokaza koji su uskladišteni i koji se mogu prikupiti ili preuzeti sa vlastitog elektronskog uređaja.

To nije sesija u kojoj se ide u veliku dubinu u razmatranju zato što će biti održan poseban kurs o elektronskim dokazima.

**10.30 PAUZA ZA KAFU**

**11.00 9. MATERIJALNE ODREDBE BUDIMPEŠTANSKE KONVENCIJE**

**(90 minuta)**

***Izlaganje eksperta Saveta Evrope***

Odeljak 1 – Dela protiv poverljivosti, celovitosti i dostupnosti računarskih podataka i sistema

U ovom odeljku obuhvaćene su materijalne odredbe koje su sadržane u Poglavlju II, Deo 1, Odeljak 1. Budimpeštanske konvencije.

Dela protiv poverljivosti, celovitosti i dostupnosti računarskih podataka i sistema:

a. Nezakonit pristup (član 2);

b. Nezakonito presretanje (član 3);

c. Ometanje podataka (član 4);

d. Ometanje sistema (član 5);

e. Zloupotreba uređaja (član 6).

Svako navedeno krivično delo i njegovi elementi moraju biti razmotreni i objašnjeni polaznicima.

Dobro je da se u diskusiju uvrste neki primeri i stvarni slučajevi iz prakse da bi se krivična dela bolje razjasnila. Bolje je opredeliti se za primere regionalnih slučajeva, kako bi polaznici mogli lakše da osete vezu s tim slučajevima.

Takođe možemo dozvoliti izvesnu interakciju sa polaznicima tako što ćemo im pružiti priliku da s drugima podele neka iskustva koja su možda stekli u vezi s tom temom.

**12.30 PAUZA ZA RUČAK**

**13.30 10. MATERIJALNE ODREDBE BUDIMPEŠTANSKE KONVENCIJE**

**(90 minuta)**

***Izlaganje eksperta Saveta Evrope***

Deo 2 – Dela u vezi s računarima i sadržajem

U ovom odeljku obuhvaćene su materijalne odredbe o krivičnim delima utvrđene u Poglavlju II, Deo 1, odeljci 2, 3. i 4. Budimpeštanske konvencije

Dela u vezi s računarima (Odeljak 2):

a. Falsifikovanje u vezi s računarima (član 7);

b. Prevara u vezi s računarima (član 8).

Dela u vezi sa sadržajem (Odeljak 3):

a. Dela u vezi sa dečjom pornografijom (član 9).

Dela u vezi s kršenjem autorskih i srodnih prava (Odeljak 4):

a. Krivična dela u vezi sa kršenjem autorskih i srodnih prava (član 10).

Svako krivično delo i svi njegovi elementi moraju biti razmotreni i objašnjeni polaznicima.

Dobro je da se u diskusiju uvrste neki primeri i stvarni slučajevi iz prakse radi boljeg razumevanja. Bolje je opredeliti se za primere regionalnih slučajeva kako bi polaznici mogli lakše da osete vezu s tim slučajevima.

Takođe možemo dozvoliti izvesnu interakciju sa polaznicima tako što ćemo im pružiti priliku da s drugima podele neka iskustva koja su možda stekli u vezi s tom temom.

**15.00 PAUZA ZA KAFU**

**15.30 11. PROCESNA OVLAŠĆENJA PREMA BUDIMPEŠTANSKOJ KONVENCIJI**

**(90 minuta)**

***Izlaganje eksperta Saveta Evrope***

Deo 1 – Obim, uslovi i ograničenja

Hitna zaštita i izdavanje naredbe

Ovo obuhvata procesnopravne odredbe prema Poglavlju II, Deo 2, odeljci 1, 2. i 3. Budimpeštanske konvencije.

Na toj sesiji biće razmotrene sledeće teme:

1. Oblast primene procesnih odredaba (član 14);
2. Uslovi i ograničenja (član 15);
3. Hitna zaštita sačuvanih računarskih podataka (član 16);
4. Hitna zaštita i delimično otkrivanje podataka o saobraćaju (član 17);
5. Izdavanje naredbe (član 18).

Moraju biti razmotreni i objašnjeni polaznicima ključni pojmovi i elementi svakog procesnog ovlašćenja.

Mogu biti navedeni primeri slučajeva iz prakse kako bi se dodatno pojačali i objasnili pojmovi koji mogu predstavljati novinu za neke, ako ne i za većinu polaznika. Na taj način će oni bolje razumeti te pojmove.

Ako postoje regionalni i lokalni slučajevi iz prakse, bilo bi dobro upravo njih navesti jer bi učesnici lakše mogli da se povežu s njima.

**17.00 KRAJ DRUGOG DANA**

**TREĆI DAN**

**9.00 12. PROCESNA OVLAŠĆENJA PREMA BUDIMPEŠTANSKOJ KONVENCIJI**

**(90 minuta)**

***Izlaganje eksperta Saveta Evrope***

Deo 2 – Pretraživanje i zaplena računarskih podataka, prikupljanje u realnom vremenu, presretanje

Tim delom su obuhvaćene procesnopravne odredbe utvrđene u Poglavlju II, Deo 2, odeljci 4. i 5. Budimpeštanske konvencije:

a. Pretraživanje i zaplena sačuvanih računarskih podataka (član 19);

b. Prikupljanje podataka o saobraćaju u realnom vremenu (član 20);

c. Presretanje podataka iz sadržaja (član 21)

Tokom te sesije mogu se takođe razmotriti pitanja nadležnosti prema Odeljku 3. član 22. zato što to utiče na procesna ovlašćenja.

Mogu biti navedeni primeri slučajeva iz prakse kako bi se dodatno pojačali i objasnili pojmovi koji mogu predstavljati novinu za neke, ako ne i za većinu polaznika. Na taj način će oni bolje razumeti te pojmove. I ovde bi bilo dobro, ako postoje regionalni i lokalni slučajevi iz prakse, upravo te slučajeve navesti jer bi učesnici tako lakše mogli da se povežu s njima.

**10.30 PAUZA ZA KAFU**

**11.00 13. OSNOVNI POJMOVI U OBLASTI MEĐUNARODNE SARADNJE**

**(90 minuta)**

***Izlaganje eksperta Saveta Evrope***

Tokom ove sesije polaznicima će biti predočen opšti pregled osnovnih pojmova i načela u oblasti međunarodne saradnje.

Sesija može da počne tako što će se još jednom naglasiti globalna dimenzija visokotehnološkog kriminala i njegova prekogranična priroda koja samim tim nužno iziskuje međunarodnu saradnju.

Mehanizmi sprovođenja međunarodne saradnje mogu biti izneti uz opšti pregled uzajamne pravne pomoći koja može biti razmotrena kao sredstvo ili instrument saradnje.

Ovde se može voditi diskusija o različitim organizacijama, agencijama i ugovorima koji omogućuju i olakšavaju međunarodnu saradnju i o mehanizmima odgovora država.

Kratak pregled članova Konvencije koji se odnose na međunarodnu saradnju;

a. Slučajne informacije (član 26);

b. Hitna zaštita sačuvanih računarskih podataka (član 29);

c. Hitno otkrivanje zaštićenih podataka o saobraćaju (član 30);

d. Uzajamna pomoć u odnosu na pristupanje sačuvanim računarskim podacima (član 31);

e. Prekogranični pristup sačuvanim računarskim podacima uz saglasnost ili podacima koji su dostupni javnosti (član 32);

f. Uzajamna pomoć u prikupljanju podataka o saobraćaju u realnom vremenu (član 33);

g. Uzajamna pomoć u presretanju podataka i sadržaja (član 34);

h. Mreža 24/7 (član 35).

Ovde ne treba voditi nikakvu dubinsku diskusiju zato što postoji specijalizovani kurs o međunarodnoj saradnji.

Na ovom mestu se može uvesti pojam javno–privatnog partnerstva i može se objasniti njegova korelacija sa međunarodnom saradnjom. Ne treba voditi nikakvu dublju diskusiju zato što u kurs koji je posvećen međunarodnoj saradnji može biti uvrštena kompletna sesija o javno–privatnom partnerstvu.

**12.30 PAUZA ZA RUČAK**

**13.15 14. OPŠTI PREGLED ISTRAGE VISOKOTEHNOLOŠKOG KRIMINALA (Državne agencije i organi reda)**

**(60 minuta)**

**Izlaganje predstavnika lokalnih organa reda i/ili eksperta Saveta Evrope**

Na ovoj sesiji učesnici dobijaju sažetu ili opštu predstavu o tome kako organi zaduženi za sprovođenje zakona i reda obavljaju svoje aktivnosti i koje su državne agencije presudno važne u istrazi visokotehnološkog kriminala.

Tu sesiju može održati predstavnik lokalnih organa reda koji će polaznicima izneti opšti pregled ili sažetu sliku načina na koji se sprovodi istraga visokotehnološkog kriminala.

Na taj način polaznicima se može preneti funkcionalno znanje o tome kako se istražuje jedan slučaj pre no što se iznese pred sud. To obuhvata postupak formiranja predmeta, nadzora i načina na koji se na kraju dolazi do zaključka da je predmet sazreo da bude iznet pred sud.

To znanje je korisno i dobro će doći svakom sudiji za prekršaje, sudiji ili tužiocu jer na osnovu toga znaju kako su prikupljeni dokazi, što će im pomoći tokom suđenja, naročito onda kada sami postavljaju pitanja nekom svedoku. To će biti isto tako korisno i za procenu dokaza koji pred njih budu izneti.

Ova sesija može biti tako organizovana da je pored lokalnog stručnjaka održi i ekspert Saveta Evrope, a on može da iznese primere najbolje prakse iz celog sveta u vezi sa istragom visokotehnološkog kriminala.

**14.15 15. ZAKONODAVSTVO O VISOKOTHENOLOŠKOM KRIMINALU**

**(DOMAĆE ZAKONODAVSTVO)**

**(90 minuta)**

***Izlaganje lokalnog eksperta***

Tokom ove sesije razmatra se domaće zakonodavstvo o visokotehnološkom kriminalu, a prezentira ga predstavnik zemlje o kojoj je reč.

Iznosi se opšti pregled zakona o visokotehnološkom kriminalu i srodnih zakona koji su na snazi u datoj zemlji i oni se razmatraju uz moguće upoređivanje s Konvencijom.

Iznose se najnoviji podaci o naporima koje zemlja preduzima kako bi osnažila zakone koje primenjuje u borbi protiv visokotehnološkog kriminala i te novine takođe mogu biti razmotrene tokom te diskusije.

**15.45 PAUZA ZA KAFU**

**16.00 16. IZGRADNJA VEŠTINA U OBLASTI BORBE PROTIV**

**VISOKOTEHNOLOŠKOG KRIMINALA**

**(60 minuta)**

***Facilitator ekspert Saveta Evrope***

Učesnici će biti podeljeni na možda tri-četiri grupe. Svakoj grupi će biti poveren jedan scenario slučaja i članovi grupe treba da odgovore na pitanja o temama o kojima je bilo govora tokom kursa. Na taj način moguće je proceniti i koliko su naučili. Za tu vežbu biće potreban jedan sat.

**17.00 KRAJ TREĆEG DANA**

**ČETVRTI DAN**

**9.00 17. ANKETA PO ZAVRŠETKU OBUKE**

Taj test po završetku obuke (isti test koji je dat i pre početka obuke) daje se polaznicima kako bi se procenilo da li su oni shvatili teme o kojima je bilo govora tokom kursa. I za taj test izdvojeno je 10 minuta.

**9.20 18. GRUPNO IZVEŠTAVANJE**

***Facilitator ekspert Saveta Evrope***

Potom će svaka grupa podneti izveštaj o čemu se diskutovalo u grupi. Članovi grupa treba da imenuju izvestioca koji će podneti izveštaj.

Eksperti će biti učesnici panela koji će komentarisati i kritikovati date odgovore.

**10.30 PAUZA ZA KAFU**

**11.00 19. OTVORENI FORUM (mehanizam za povratne informacije)**

***Facilitator ekspert Saveta Evrope***

Tokom te sesije eksperti će odgovarati na pitanja koja su polaznici naveli u upitniku koji im je ranije podeljen. Ta sesija služi da bi se razjasnila pitanja koja su ostala nejasna i da bi se utvrdilo znanje i produbilo razumevanje polaznika u vezi sa visokotehnološkim kriminalom.

**12.00 20. PREDSTAVLJANJE REZULTATA ANKETE PO ZAVRŠETKU OBUKE**

***Rezultate predstavlja ekspert Saveta Evrope***

Rezultati testa obavljenog po završetku obuke biće predstavljeni u poređenju s rezultatima testa sprovedenog pre početka obuke kako bi se utvrdilo poboljšanje.

**12.30 21. ZAVRŠNE REČI**

**(20 minuta)**

***Rukovodilac Projekta predstavnik Saveta Evrope***

***predstavnik lokalnih vlasti***

Ova sesija treba da bude fleksibilna i prilagođena onome što žele lokalni organizatori. Na njoj treba da budu održana zaključna izlaganja i izražena zahvalnost Saveta Evrope i lokalnog organizatora.

Način na koji će biti podeljene potvrde o pohađanju obuke zavisi od lokalnog organizatora. Te potvrde mogu biti samo predate organizatorima ili može biti održana neka vrsta završene „diplomske” svečanosti, ali ona u svakom slučaju treba da bude kratka.

Eksperti Saveta Evrope će na toj sesiji takođe podsetiti polaznike da treba da popune obrazac za evaluaciju ili obrazac za povratne informacije o tome kako je protekla obuka.

**13.00 KRAJ OBUKE**

Polaznici se moraju podsetiti na obrasce za evaluaciju, odnosno obrasce za povratne informacije.